Predkladacia  správa

         Vláda Slovenskej republiky uznesením vlády  číslo 90 z 31. januára 2007  vymenovala do funkcie splnomocnenca vlády Slovenskej republiky pre územnú samosprávu Jána Turčana  a schválila štatút, ktorým sa vymedzilo jeho postavenie a pôsobnosť ako aj spôsob zabezpečenia jeho činnosti. 

Nadväzne na zmenu a doplnenie štatútu splnomocnenca vlády Slovenskej republiky
pre územnú samosprávu uznesením vlády Slovenskej republiky číslo 288 z 21. marca 2007, ktorým došlo k zmene organizačného začlenenia sekretariátu splnomocnenca z Úradu vlády Slovenskej republiky na Ministerstvo vnútra Slovenskej republiky, bol predložený  vláde Slovenskej republiky návrh na úpravu platových náležitostí Jána Turčana s účinnosťou
od 1. apríla 2007. Činnosť splnomocnenca riadi predseda vlády Slovenskej republiky alebo ním poverený  podpredseda vlády, ktorým v tomto prípade je podpredseda vlády a minister vnútra Slovenskej republiky. 

Vzhľadom na nesprávne určenie platových náležitostí splnomocnencovi vlády Slovenskej republiky pre územnú samosprávu Jánovi Turčanovi schválených uznesením vlády Slovenskej republiky č. 325 zo 4. apríla 2007 sa  návrh na určenie platových náležitostí predkladá na rokovanie vlády Slovenskej republiky opätovne súčasne s návrhom na zrušenie uznesenia vlády SR č. 325 zo 4. apríla 2007.

Návrh na úpravu platových náležitostí sa predkladá na základe zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

Podľa čl. 10 ods. 6 písm. a) smernice na prípravu a predkladanie materiálov 
na rokovanie vlády Slovenskej republiky schválenej uznesením vlády Slovenskej republiky
č. 512 z 13. júna 2001 v znení neskorších zmien materiál nebol predložený 
na medzirezortné pripomienkové konanie.

Materiál nemá finančný, ekonomický a ani environmentálny vplyv, a taktiež nemá vplyv na zamestnanosť a podnikateľské prostredie.